b'\n_START_ARTICLE_\nAlfio Barbieri\n_START_SECTION_\nBiografija\n_START_PARAGRAPH_\nAlfio Barbieri zavr\xc5\xa1io je osnovnu \xc5\xa1kolu u Balama, a srednje obrazovanje u Puli. Nakon dovr\xc5\xa1etka studija na Vi\xc5\xa1oj ekonomskoj \xc5\xa1koli "Dr. Mijo Mirkovi\xc4\x87" 1978. godine, studira na Ekonomskom fakultetu Sveu\xc4\x8dili\xc5\xa1ta u Rijeci gdje diplomira 1980. godine. Magistarski studij Poslovne politike i organizacije dovr\xc5\xa1ava na Ekonomskom fakultetu Sveu\xc4\x8dili\xc5\xa1ta u Ljubljani 1986. godine, a na Institutu za ekonomiju i organizaciju u Rijeci doktorira 1991. godine.\n_START_SECTION_\nKarijera\n_START_PARAGRAPH_\nRadio je u brodogra\xc4\x91evnoj industriji Uljaniku u Puli i poslovnoj jedinici Istarske banke u Rovinju, a od 1993. godine radi na Fakultetu ekonomije i turizma "Dr. Mijo Mirkovi\xc4\x87" u Puli._NEWLINE_Godine 1989. izabran je u znanstveno-istra\xc5\xbeiva\xc4\x8dko zvanje znanstvenog asistenta u znanstvenoj disciplini ra\xc4\x8dunovodstva u dopunskom radnom odnosu Godine 1993. izabran je za docenta, a 1998. godine za izvanrednog profesora u istoj znanstvenoj disciplini. Redoviti profesor postao je 2003. godine predaju\xc4\x87i predmete Financijsko ra\xc4\x8dunovodstvo i Ra\xc4\x8dunovodstvo financijskih institucija. U trajno zvanje redovitog profesora u znanstvenom podru\xc4\x8dju dru\xc5\xa1tvenih znanosti, znanstvenom polju ekonomije, znanstvenoj grani menad\xc5\xbementa i upravljanja izabran je 2007. godine._NEWLINE_U dosada\xc5\xa1njoj karijeri bio je nositelj i izvoditelj raznih kolegija iz podru\xc4\x8dja ra\xc4\x8dunovodstva, revizije i menad\xc5\xbementa. Voditelj je poslijediplomskog studija Makroekonomski management i poduzetni\xc5\xa1tvo na Fakultetu ekonomije i turizma "Dr. Mijo Mirkovi\xc4\x87" u Puli. Na istom je fakultetu bio prodekan za nastavu od 1996. do 1999. godine, a od 2000. godine prodekan za poslovne odnose. Godine 2001. izabran je za dekana istoimenog fakulteta tijekom jednog mandatnog razdoblja._NEWLINE_Rektor Sveu\xc4\x8dili\xc5\xa1ta u Rijeci imenovao je Barbierija 2004. godine za koordinatora aktivnosti akademske zajednice u promi\xc5\xa1ljanju razvoja sveu\xc4\x8dili\xc5\xa1nih ustanova u Puli \xc4\x8diji je kona\xc4\x8dni cilj bio osnutak Sveu\xc4\x8dili\xc5\xa1ta u Puli, a ministar obrazovanja iste ga godine imenuje \xc4\x8dlanom Odbora za osnivanje Sveu\xc4\x8dili\xc5\xa1ta u Puli. Godine 2008. imenovan je prorektorom za poslovne odnose, a u lipnju 2013. godine sveu\xc4\x8dili\xc5\xa1ni senat izabire ga za rektora. Tijekom akademske godine 2013./2014. obna\xc5\xa1ao je funkciju predsjednika Rektorskog zbora Republike Hrvatske._NEWLINE_Od 2001. do 2005. godine bio je \xc4\x8dlan uredni\xc4\x8dkog odbora Gospodarstva Istre te glavni i odgovorni urednik Ekonomskih istra\xc5\xbeivanja, a od 2003. do 2008. godine bio je \xc4\x8dlan redakcijskog odbora Ekonomskog pregleda._NEWLINE_Autor je i recenzent mnogih stru\xc4\x8dnih i znanstvenih radova objavljenih u \xc4\x8dasopisima i zbornicima radova doma\xc4\x87ih i me\xc4\x91unarodnih znanstvenih konferencija.\n_START_SECTION_\nOsobni \xc5\xbeivot\n_START_PARAGRAPH_\nBarbieri \xc5\xbeivi u Rovinju sa svojom suprugom Almom. Ima dvoje djece, Elenu i Alberta.'